b'\n_START_ARTICLE_\n\xc3\x98st-Gondwana\n_START_PARAGRAPH_\n\xc3\x98st-Gondwana var et s\xc3\xb8rlig kontinent som omfattet de landmassene som i dag utgj\xc3\xb8r den s\xc3\xb8r\xc3\xb8stlige halvkule, med kontinentene Antarktis Australia, samt Madagaskar, India, Ny-Guinea, New Zealand og Ny-Caledonia. Fra om lag 580-200 millioner \xc3\xa5r siden inngikk disse i superkontinentet som kalles Gondwana. De \xc3\xb8vrige s\xc3\xb8rlige Gondwana-kontinentene \xe2\x80\x93 S\xc3\xb8r-Amerika og Afrika-kratonene, var samlet i Vest-Gondwana, mens de nordlige kontinentene med Nord-Amerika og Eurasia var samlet i superkontinentet Laurasia som tidvis st\xc3\xb8tte sammen med Gondwana._NEWLINE_I tidlig paleozoikum slo \xc3\x98st-Antarktika seg sammen med andre kratoner i Gondwana. Samlingen av Gondwana startet allerede for 570 millioner \xc3\xa5r siden da Vest-Gondwana og \xc3\x98st-Gondwana st\xc3\xb8tte sammen \xe2\x80\x93 med Brasiliano-fjellkjedefoldingen, den \xc3\xb8st-afrikanske fjellkjedefoldingen (640 mill. \xc3\xa5r siden), den malagassiske fjellkjedefoldingen (650-630 og 550-515 mill. \xc3\xa5r) og Kuunga-fjellkjedefoldingen (580-515 mill. \xc3\xa5r) som resultat. Den siste store samlingsprosessen inntraff da kratonene Kongo, Kalahari og India st\xc3\xb8tte sammen og deretter inn i det \xc3\xb8st-antarktiske skjoldet fram til 515 millioner \xc3\xa5r siden. Dette skapte de h\xc3\xb8ye fjellene i dagens vestre Antarktis og S\xc3\xb8r-Afrika._NEWLINE_Under mesozoikum var den globale middeltemperaturen betydelig h\xc3\xb8yere enn i dag og p\xc3\xa5 Vest-Gondwana var derfor det biologiske mangfoldet rikt. Trolig inntraff det derimot istider i karbon og perm, spesielt i S\xc3\xb8r-Afrika. Fra sen trias, om lag 200 millioner \xc3\xa5r siden, er dette \xc3\xb8stlige delkontinentet p\xc3\xa5vist blant annet ved distribusjonen av artene i sydb\xc3\xb8kfamilien (Nothofagus), som har utbredelse i Australia, New Zealand, og Chile, samt av familien Proteaceae som vokser ii de samme omr\xc3\xa5dene samt i S\xc3\xb8r-Afrika. Snart ble \xc3\x98st-Antarktika helt adskilt fra de andre kontinentale massene.\n_START_SECTION_\nGondwana splittes opp\n_START_PARAGRAPH_\nI sen trias \xe2\x80\x93 for 220-200 millioner \xc3\xa5r siden \xe2\x80\x93 begynte oppsplittingen av Pangea og Gondwana drev s\xc3\xb8rover bort fra Laurentia. I jura startet Gondwanas delingsprosess for omkring 184 millioner \xc3\xa5r siden, og for omkring 160 millioner \xc3\xa5r siden l\xc3\xb8srev Afrika seg fra superkontinentet og begynte \xc3\xa5 drive nordover som Vest-Gondwana. Samtidig, og s\xc3\xa6rlig i \xc3\x98st-Gondwana, vokste faunaen med s\xc3\xb8rlige dinosaurer som Allosaurus, samt hypsilophodonter (iguaner) og panserpadder fram. I 1991 ble fossiler av den f\xc3\xb8rste dinosaurusart funnet i Antarktis \xe2\x80\x93 en Cryolophosaurus fra kritt._NEWLINE_Under eldre kritt for 125 millioner \xc3\xa5r siden ble \xc3\x98st-Gondwana splittet ved at b\xc3\xa5de New Zealand og India l\xc3\xb8srev seg, og under yngre kritt og eocen (80-40 millioner \xc3\xa5r siden) ble Australia separert fra Antarktis-kontinentet gjennom havbunnsspredning. Australia roterte i l\xc3\xb8srivelsesprosessen omkring sin egen akse, og beholdt en viss kontakt med det som var igjen av Gondwanaland i lengre tid._NEWLINE_Om lag 15 millioner \xc3\xa5r senere inntraff noe som gjorde at 50 prosent av alle jordens arter d\xc3\xb8de ut (den s\xc3\xa5kalte KT-grensen), blant annet dinosaurene. Samtidig ble Madagaskar-blokken l\xc3\xb8srevet fra India, med store basaltiske utbrudd som dannet Deccan-fjellene og kanskje hadde sitt senter fra en mantel-diapir som lot \xc3\xb8ya R\xc3\xa9union st\xc3\xa5 igjen midt mellom de to kontinentene. For omkring 45 millioner \xc3\xa5r siden kolliderte det indiske subkontinentet med Asia, noe som f\xc3\xb8rte til at Himalaya ble dannet. Omtrent samtidig l\xc3\xb8srev Australias s\xc3\xb8rlige deler, dagens Tasmania, seg fra det som i dag er Antarktika. Havvann begynte str\xc3\xb8mme mellom de to kontinentene, hvilket for\xc3\xa5rsaket lavere temperatur og et t\xc3\xb8rrere klima._NEWLINE_For omkring 15 millioner \xc3\xa5r siden kolliderte Ny-Guinea med det s\xc3\xb8rlige Asia hvilket p\xc3\xa5 nytt skapte h\xc3\xb8ye fjell.'